b'\n_START_ARTICLE_\nKlaip\xc4\x97dos radijo stotis\n_START_PARAGRAPH_\nKlaip\xc4\x97dos radijo stotis \xe2\x80\x93 radiofonin\xc4\x97 stotis Jakuose, veikusi 1936-1944 m. ir transliavusi radijo programas, skirtas klausytojams Klaip\xc4\x97dos kra\xc5\xa1te.\n_START_SECTION_\nIstorija\n_START_PARAGRAPH_\nKlaip\xc4\x97dos radijo stot\xc4\xaf buvo nutarta \xc4\xafrengti \xc5\xa1alia Klaip\xc4\x97dos esan\xc4\x8diame Jak\xc5\xb3 dvare (55\xc2\xb042\xe2\x80\xb201\xe2\x80\xb3N 21\xc2\xb013\xe2\x80\xb222\xe2\x80\xb3E). Pastat\xc4\x85 sto\xc4\x8diai suprojektavo architektas Klaudijus Du\xc5\xa1auskas-Du\xc5\xbe; latvi\xc5\xb3 Valstybinis elektrotechnikos fabrikas VEF \xc4\xafreng\xc4\x97 jame 10 kW galios vidurini\xc5\xb3j\xc5\xb3 bang\xc5\xb3 si\xc5\xb3stuv\xc4\x85, o \xc5\xa1alia jo \xe2\x80\x93 tarp dviej\xc5\xb3 66 m auk\xc5\xa1\xc4\x8dio metalini\xc5\xb3 stieb\xc5\xb3 kaban\xc4\x8di\xc4\x85 vertikali\xc4\x85 nekryptin\xc4\x99 anten\xc4\x85._NEWLINE_Baigus \xc4\xafrangos montavimo darbus, 1936 m. kovo 11 d. prasid\xc4\x97jo nereguliar\xc5\xabs stoties bandymai, o gegu\xc5\xbe\xc4\x97s 28 d. ji prad\xc4\x97jo dirbti reguliariai. Buvo siun\xc4\x8diama Klaip\xc4\x97dos radiofono programa, kurios didesn\xc4\x99 laiko dal\xc4\xaf (apie 2/3) u\xc5\xbe\xc4\x97m\xc4\x97 Kauno radiofono programos retransliacija. Stoties direktoriumi buvo paskirtas Stanislovas Blinstrubas._NEWLINE_Oficialus Klaip\xc4\x97dos radijo stoties atidarymas \xc4\xafvyko 1936 m. rugs\xc4\x97jo 14 d. kartu su Klaip\xc4\x97dos radiofono atidarymu. I\xc5\xa1kilm\xc4\x97s vyko ant radijo stoties pastato stogo. Stot\xc4\xaf pa\xc5\xa1ventino Klaip\xc4\x97dos katalik\xc5\xb3 parapijos klebonas kun. Daniliauskas, o atidar\xc4\x97 susisiekimo viceministras in\xc5\xbe. Juozas Jankevi\xc4\x8dius._NEWLINE_I\xc5\xa1 prad\xc5\xbei\xc5\xb3 buvo planuojama, kad Klaip\xc4\x97dos radijo stoties galia bus 50 kW ir ji dirbs 1348 kHz da\xc5\xbeniu (222,6 m banga) \xe2\x80\x93 \xc5\xa1is da\xc5\xbenis Lietuvai buvo skirtas 1933 m. Liucernoje vykusioje Europos radiofonin\xc4\x97je konferencijoje. Ta\xc4\x8diau 1936 m. kov\xc4\x85 ji prad\xc4\x97jo bandom\xc4\x85sias transliacijas (buvo grojama muzika i\xc5\xa1 plok\xc5\xa1teli\xc5\xb3) 977 kHz da\xc5\xbeniu. \xc5\xa0i\xc5\xb3 transliacij\xc5\xb3 metu paai\xc5\xa1k\xc4\x97jo, kad Klaip\xc4\x97dai trukdo gretimais da\xc5\xbeniais dirban\xc4\x8dios Odesos ir Torun\xc4\x97s radijo stotys, tod\xc4\x97l nuo 1936 m. baland\xc5\xbeio 21 d. da\xc5\xbenis buvo pakeistas \xc4\xaf 565 kHz, o 1348 kHz atiteko Karaliau\xc4\x8diaus radijo sto\xc4\x8diai. 1939 m. Europos radiofonin\xc4\x97 konferencija Klaip\xc4\x97dai (kuri\xc4\x85 tuo metu jau buvo u\xc5\xbe\xc4\x97musi Vokietija) skyr\xc4\x97 kit\xc4\x85 da\xc5\xben\xc4\xaf \xe2\x80\x93 1384 kHz (216,8 m banga), o Lietuvai - 1285 kHz (233,5 m), ta\xc4\x8diau prasid\xc4\x97j\xc4\x99s karas visk\xc4\x85 sumai\xc5\xa1\xc4\x97, ir Klaip\xc4\x97dos radijo stotis prad\xc4\x97jo dirbti 1285 kHz da\xc5\xbeniu._NEWLINE_Vokietme\xc4\x8diu Klaip\xc4\x97dos radijo stoties vir\xc5\xa1ininkas buvo telegrafo inspektorius Otto B\xc3\xb6hnke (liet. Benkis), tarpukariu buv\xc4\x99s aktyvus Klaip\xc4\x97dos trumpabangininkas (\xc5\xa1aukinys - LY1B)._NEWLINE_1944 m. pabaigoje prie Klaip\xc4\x97dos art\xc4\x97jant frontui vokie\xc4\x8diai i\xc5\xa1montavo si\xc5\xb3stuv\xc4\x85 bei anten\xc4\x85 ir i\xc5\xa1sive\xc5\xbe\xc4\x97 juos \xc4\xaf Vokietij\xc4\x85. Po karo nebenaudojamame stoties pastate buvo \xc4\xafkurta Jak\xc5\xb3 pradin\xc4\x97 mokykla. Stotis atstatyta nebuvo, ir Klaip\xc4\x97doje liko be savos radiofonin\xc4\x97s stoties iki pat 1958 m., kai prad\xc4\x97jo veikti retransliatorius Giruliuose, per kur\xc4\xaf imta retransliuoti radijo ir TV programas i\xc5\xa1 Vilniaus ir Maskvos.\n_START_SECTION_\nKlaip\xc4\x97dos j\xc5\xabrin\xc4\x97 radijo stotis\n_START_PARAGRAPH_\nBe radiofonin\xc4\x97s stoties, Klaip\xc4\x97doje dar veik\xc4\x97 j\xc5\xabrin\xc4\x97 radijo stotis, skirta ry\xc5\xa1iui su laivais palaikyti. Ji buvo \xc4\xafrengta Klaip\xc4\x97dos j\xc5\xabros \xc5\xa1vyturio teritorijoje ir buvo sudaryta i\xc5\xa1 dviej\xc5\xb3 sto\xc4\x8di\xc5\xb3 \xe2\x80\x93 siuntimo ir pri\xc4\x97mimo. Siuntimo stotyje buvo 3 si\xc5\xb3stuvai, kuri\xc5\xb3 bendra galia \xe2\x80\x93 0,6 kW, ir 3 siuntimo antenos. Ji gal\xc4\x97jo dirbti telegrafo (CW), amplitudin\xc4\x97s moduliacijos (AM) ir vienos \xc5\xa1onin\xc4\x97s juostos (SSB) re\xc5\xbeimais. Pri\xc4\x97mimo stotyje buvo 4 radijo imtuvai ir 3 pri\xc4\x97mimo antenos.'